Betogers ontwrig verkeer in Kaapstad(Argieffoto: SA Polisie) Verkeer op die N2 én ander paaie in die Wes-Kaap is Dinsdag vroegoggend ontwrig toe betogers klippe gegooi en buitebande en rommel gebrand het. ŉ Groep van tussen 50 en 60 mense wat hulself Intlungu yaseMatyotyombeni noem, het opgeruk ná ongelukkigheid oor ŉ gebrek aan behuising en basiese dienslewering. Gemeenskappe waaronder Khayelitsha, Langa, Philippi, Nyanga, Mfuleni en Kraaifontein is deur die protesoptrede geraak. Die polisie se eenheid vir openbare orde is intussen ontplooi en monitor tans die situasie terwyl die polisie glo ondersoek instel na onbevestigde berigte dat taxibestuurders waarskuwingskote op betogers in Makhaza afgevuur het. Albert Fritz, die minister van gemeenskapsveiligheid in die Wes-Kaap, het nou vir kalmte gevra en die gewelddadige protesoptrede veroordeel. “Hoewel almal die grondwetlike reg het om te betoog, is geweld en vernietiging eenvoudig onaanvaarbaar. Dit is gevaarlik en onwettig om dit te doen ten koste van die regte van ander, veral hul reg op veiligheid, eiendom en om vrylik te beweeg.” Die minister het ook daarop gewys dat die vernietiging van private én openbare eiendom ŉ strafbare oortreding is. Volgens Fritz behoort gewelddadige betogings ten sterkste veroordeel te word, aangesien dit dreig om die ekonomiese geleenthede van baie Wes-Kaapse inwoners te ondermyn en die lewering van basiese dienste aan gemeenskappe wat geraak word, verder vertraag. Mense met inligting rakende die beweerde waarskuwingskote wat in Makhaza afgevuur is, word versoek om hul naaste polisiestasie te nader of die Stop Misdaadnommer by 08600 10111 te skakel.